**Jūrmalas Kultūras centra**

**tirdzniecības noteikumi**

Organizējot tirdzniecību pasākuma laikā (turpmāk – tirgus), apmeklētājiem piedāvāti pašu gatavoti ēdieni un kvalitatīvi, no dabīgām izejvielām, pārtikas produkti. Piedāvājumā var būt augļi, ogas, dārzeņi, medus, maize, piena produkti, piparkūkas, konditoreja, gatavā kulinārija, garšvielas, saldumi, dabīgās tējas, gaļas, zivju u.c. produkcija. Mājražotāju produkcija. Pašu veidoti amatniecības darbi, piemēram, keramika, pinumi, tekstils, rokdarbi, koka un metāla amatniecība, rotas, kosmētika, sveces, 3d printa dizaina priekšmeti.u.c. Latvijā audzēti stādi, piemēram, augļkoki, krūmi, puķes, dekoratīvie augi, sēklas u.c.

Pasākuma laikā plānotas līdz 50 tirdzniecības vietām un līdz 3-4 sabiedriskās ēdināšanas pakalpojumu sniedzēju vietām. Organizators veic Dalībnieku atlasi atbilstoši noteikumu 2. pielikumam, lai apmeklētājiem piedāvātu iespējami dažādu piedāvājumu.

Tirgus rīkotājs: Jūrmalas Kultūras centrs, turpmāk tekstā – Organizators.

Vieta: Mellužu estrādes parks.

Tirdziņa darbības laiks: 2024. gada 14. septembris, no plkst. 11.00 – 16.00.

Uzstādīšanās: 2024. gada 14. septembris, no plkst. 7.00 – 10.00.

Novākšanās laiks: 2024. gada 14. septembris, no plkst. 16.10.

1. Tirdzniecības dalībnieki un noteikumi:
	1. Tirdzniecības dalībnieks ir fiziska vai juridiska persona, kura pieteikusi savu dalību un saņēmusi Organizatora saskaņojumu dalībai tirgū.
	2. Organizators nodrošina atļaujas saņemšanu ielu tirdzniecībai pasākuma laikā, atbilstoši normatīvo aktu prasībām par kārtību, kādā tiek saņemta ielu tirdzniecības un sabiedriskās ēdināšanas pakalpojumu sniegšanas atļauja Jūrmalas valstspilsētas administratīvajā teritorijā.
	3. Tirdzniecības Dalībnieks nodrošina un ir atbildīgs, ka tirdzniecības vietā atrodas dokumenti vai to kopijas, atbilstoši saimniecisko darbību reglamentējošo normatīvo aktu prasībām. Pirms pārtikas preču pārdošanas tirdzniecības Dalībnieks veic pārtikas apriti reglamentējošos normatīvajos aktos noteikto prasību izpildi, kas nodrošina tā tiesības iesaistīties pārtikas apritē, un tirdzniecības laikā ievēro normatīvajos aktos noteiktās prasības pārtikas apritei (piemēram, veterinārās, higiēnas, marķēšanas prasības u.c. pārtikas apritei).
	4. Tirdzniecības Dalībnieki izmanto savas teltis, vai vienojas ar pasākuma organizatoru par esošās infrastruktūras (nojumes, lapenes) izmantošanu, ja tāda ir pieejama. Lai veidotu estētiski vienotu vizuālo izskatu tirdzniecības vietām – teltīm jābūt baltām, bēšām vai melnām, izmērā 3 x 3 m.
	5. Viens Dalībnieks var pieteikt ne vairāk kā divas tirdzniecības vietas. Organizatoram tiesības samazināt Dalībnieka tirdzniecības vietu skaitu gadījumā, ja ir saņemti vairāk pieteikumu par paredzamo tirdzniecības vietu skaitu
	6. Tirdzniecības vietā Organizators **nenodrošina elektrības pieslēgumu**. Nepieciešamības gadījumā elektrības pieslēguma nodrošināšanu, drošā veidā, veicot enerģijas avota fizisku norobežošanu, organizē pats Dalībnieks par saviem līdzekļiem.
	7. Dalībnieks sagaida līdz Organizators ierāda tirdzniecības vietu un tikai tad veic uzstādīšanas darbus.
	8. Dalībniekam ir pienākums pašam iekārtot savu tirdzniecības vietu, paredzot produkcijas un aprīkojuma nogādāšanu.
	9. Dalībnieks rūpējas par tīrību un kārtību savā tirdzniecības vietā.
	10. Tirdzniecības vietā atļauts tirgot tikai to produkciju, kas norādīta pieteikumā, atbilstoši noteikumu prasībām.
	11. Dalībnieks ir atbildīgs par ugunsdrošību un darba drošības noteikumu.
	12. Dalībniekam jānorobežo ēdiena gatavošanas vieta, lai tā būtu droša un nebūtu pieejama apmeklētājiem.
	13. Dalībniekam aizliegts tirgot alkoholiskos dzērienus nepilngadīgām personām.
	14. Dalībnieks drīkst tirgot dzērienus tikai atļautās vienreizlietojamās glāzēs, kā arī lietot tikai vienreizējās lietošanas traukus un ēšanas piederumus.
	15. Dalībniekam, bez iepriekšējas saskaņošanas ar organizatoru, aizliegts atskaņot savā tirdzniecības vietā mūziku, izpildīt priekšnesumus, kas var ietekmēt kopējo pasākumu.
	16. **Pasākuma Organizatoram ir tiesības aizliegt transporta līdzekļu iebraukšanu un kustību pasākuma norises vietā.** Dalībnieka transporta līdzeklis jānovieto ārpus tirdzniecības vietu teritorijas. Organizators nenodrošina apstāšanās vietas tirdzniecības dalībnieku transporta līdzekļiem. Atsevišķi atrunāti gadījumi, kad pats transporta līdzeklis izveidots kā tirdzniecības vieta.
	17. Dalībniekam nav tiesību atstāt tirdzniecības vietu ātrāk nekā norādījis Organizators, pat ja pārdota visa produkcija.
	18. **Tirdzniecības vietas ierāda Organizators un tās nav maināmas.**
	19. Organizatoram, ierādot Dalībnieka tirdzniecības vietu, ir tiesības sagrupēt Dalībniekus atkarībā no piedāvātās produkcijas sortimenta vai citiem apsvērumiem.
	20. Pasākuma laikā var tikt filmēts un fotografēts. Foto un video materiāli var tikt izmantoti Organizatora publicitātes materiālos.
2. Maksa par dalību:
	1. Saskaņā ar Organizatora apstiprināto maksas cenrādi, **viena tirdzniecības vieta izmērā 3 x 3 m maksā 11.43 *euro*.**
	2. Maksa Dalībniekam ir jāsedz līdz tirdziņa norises dienai par aktuālo tirdzniecības platību, saskaņā ar izrakstīto rēķinu. Ja tirdzniecības dalībnieks atsaka savu dalību, tad iemaksātā dalības maksa netiek atgriezta.
	3. Dalībnieks apmaksā rēķinu, ko Organizators ir nosūtījis uz pieteikuma veidlapā minēto elektronisko pasta adresi, līdz rēķina norādītajam datumam, bet ne vēlāk kā līdz 09.09.2023.
	4. Ja rēķins netiek apmaksāts 2.3. apakšpunktā noteiktajā termiņā, Dalībnieku izslēdz no Dalībnieku saraksta, un tas zaudē tiesības piedalīties tirgū.
3. Dalībnieks apņemas:
	1. ievērot 1.punktā noteiktos tirdzniecības noteikumus;
	2. ievērot visus norises dienā noteiktos ierobežojumus tirdzniecības vietā;
	3. pie tirdzniecības stenda novietot dezinfekcijas līdzekli.
4. Pieteikties Dalībnieks var aizpildot pieteikuma anketu, norādot visu tajā prasīto informāciju (skat. 1. pielikumu) līdz 05.09.2024. Neskaidrību vai precizējumu gadījumā, rakstīt uz e-pastu info@jkc.lv vai zvanīt uz 29487330.
5. Noteikumu pārkāpumu konstatēšanas un nenovēršanas gadījumā, dalībnieks var tikt izraidīts no pasākuma norises vietas.
6. Ar savu piedalīšanos Dalībnieks apliecina, ka ar šiem noteikumiem ir iepazinies un tiem piekrīt.

2.pielikums

Jūrmalas kultūras centra tirdzniecības noteikumi

**Pretendentu atlases kārtība**

* 1. Pretendenta pieteikumus izvērtē Organizators 3 cilvēku sastāvā (Jūrmalas Kultūras centra direktors un 2 projektu vadītāji).
	2. Saskaņā ar Dalībnieka iesniegto informāciju, Organizators veic izvērtēšanu, piešķirot punktus, pēc šādiem kritērijiem:

|  |  |
| --- | --- |
| Sortimenta oriģinalitāte | 1 – 15 punkti |
| Pretendenta piedāvātās produkcijas cenu pieejamība | 1 – 10 punkti |
| Tirdzniecības vietas vizuālais noformējums, produkcijas pasniegšanas līmenis | 1 – 10 punkti |
| 15 punkti – augstākais vērtējums, 1 punkts – zemākais vērtējums. |

* 1. Organizators piedāvā kļūt par tirdziņa dalībniekiem tiem pretendentiem, kas ieguvuši lielāko punktu skaitu un iekļaujas definētajā kopējā tirdzniecības vietu apjomā konkrētajā pasākumā.
	2. Organizators informē pretendentu par dalību tirdziņā vai atteikumu tajā piedalīties līdz 9.septembrim, sūtot informāciju uz pretendenta norādīto e-pastu un sazinoties pa pretendenta norādīto tālruni.